Zagreb, 24. kolovoza 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 27. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnice Anke Mrak-Taritaš, zastupnice u Hrvatskom saboru,** na 20. sjednici, održanoj 24. kolovoza 2018.g., donosi sljedeću

**ODLUKU**

1. **Pokreće se postupak protiv dužnosnice Anke Mrak-Taritaš, zastupnice u Hrvatskom saboru, zbog moguće povrede članka 27. ZSSI-a, u svezi s člancima 8. i 9. ZSSI-a, koja proizlazi iz propusta navođenja podataka u izvješću o imovinskom stanju povodom bitne promjene u imovini u dijelu koji se odnosi na vlasništvo stečeno darovanjem nekretnina u 2015.g. za vrijeme obnašanja dužnosti ministrice graditeljstva i prostornog uređenja, od sina dužnosnice, i to stana površine 73,11 m2 i garažnog mjesta površine 16,05 m2 u Zagrebu.**
2. **Poziva se dužnosnica Anka Mrak-Taritaš da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu tog Zakona, stoga je Anka Mrak-Taritaš povodom obnašanja dužnosti zastupnice u Hrvatskom saboru obvezna postupati sukladno odredbama ZSSI-a.

Povjerenstvo je u knjizi ulazne pošte pod brojem 711-U-1827-P-247/17-01-3 dana 26. svibnja 2017.g. zaprimilo neanonimnu prijavu mogućeg sukoba interesa podnesenu protiv dužnosnice Anke Mrak-Taritaš, zastupnice u Hrvatskom saboru, povodom koje se vodi predmet broj P-247/17.

U prijavi se u bitnome navodi da dužnosnica u izvješćima o imovinskom stanju koja je podnosila Povjerenstvu nije navela da je vlasnica stanova površine 153 m2 u Zagrebu, --------te stana površine 73,11 m2 u Zagrebu, \_\_\_\_\_\_\_\_\_\_\_\_, obzirom da su navedene nekretnine darovane u studenome 2015.g. neposredno nakon održanih izbora za zastupnike u Hrvatskom saboru.

Povjerenstvo je dana 26. ožujka 2015.g. zaprimilo izvješće o imovinskom stanju dužnosnice Anke Mrak-Taritaš, povodom bitne promjene u imovini dužnosnice nastale za vrijeme obnašanja dužnosti ministrice graditeljstva i prostornog uređenja te je dana 4. svibnja 2015.g. i dana 25. svibnja 2015.g. zaprimilo ispravke navedenog izvješća.

Nadalje, u Povjerenstvo je dana 15. veljače 2016.g. zaprimljeno izvješće o imovinskom stanju dužnosnice koje je podnijela Povjerenstvu povodom prestanka obnašanja dužnosti ministrice graditeljstva i prostornog uređenja te je istoga dana zaprimljeno izvješće o imovinskom stanju dužnosnice povodom stupanja na dužnost zastupnice u Hrvatskom saboru.

Povjerenstvo je na temelju uvida u zemljišne knjige nadležnog Općinskog građanskog suda u Zagrebu utvrdilo nesklad odnosno nerazmjer između prijavljene imovine iz podnesenog izvješća i stanja imovine dužnosnika kako proizlazi iz podataka zemljišnih knjiga.

Utvrđeno je da je dužnosnica bila upisana kao vlasnica k.č. br. 2270/18 u zk.ul. br. 100300, k.o. Grad Zagreb, i to suvlasničkog udjela 37, trosobnog stana u Zagrebu, --------------------------, površine 73,11 m2, 47/10000 etažno vlasništvo te suvlasničkog udjela 409, garaže u podrumu 3/10000 etažno vlasništvo, na istoj adresi, površine 16,05 m2, neposredno prije svog sina ------------------, koji je upisan u zemljišne knjige kao vlasnik navedene nekretnine na temelju ugovora o darovanju sklopljenog s dužnosnicom i po prijedlogu za uknjižbu zaprimljenog kod navedenog suda dana 12. siječnja 2016.g.

Izvršenim uvidom u isprave na temelju kojih su vršene uknjižbe u zemljišne knjige utvrđeno je da je sin --------------- darovao svojoj majci, dužnosnici Anki Mrak-Taritaš nekretninu koja u naravi predstavlja trosobni stan br. 37, na II. katu, površine 73,11 m2 upisano u zk.ul. br, 100300, k.č. 2270/18, k.o. Grad Zagreb, koja se nalazi u Zagrebu, --------------------------, ugovorom o darovanju nekretnine sklopljenim **dana 26. studenoga 2015.g.,** potpis ovjeren kod javnog bilježnika dana **27. studenoga 2015.g.** te da je darovao nekretninu koja u naravi predstavlja garažu površine 16,05 m2, upisano u zk.ul. br, 100300, k.č. 2270/18, k.o. Grad Zagreb, koja se nalazi u Zagrebu, ------------------, također ugovorom o darovanju nekretnine sklopljenim **dana 26. studenoga 2015.g.,** ovjera potpisa kod javnog bilježnika od 27. studenoga 2015.g. Dužnosnica Anka Mrak-Taritaš darovala je svom drugom sinu --------------------- predmetni stan i garažu dvama ugovorima o darovanju nekretnine od **8. siječnja 2016.g.** Usporedbom podataka iz podnesenih izvješća i navedenih ugovora utvrđeno je da su ------ i ---- Taritaš sinovi dužnosnice, a što se navodi u svim ugovorima o darovanju nekretnina.

Usporedbom podataka iz podnesenog izvješća o imovinskom stanju dužnosnice povodom bitne promjene i podataka prikupljenih od nadležnih tijela u Republici Hrvatskoj utvrđeno je kako je dužnosnica stekla vlasništvo nad dvjema nekretninama za vrijeme obnašanja dužnosti ministrice graditeljstva i prostornog uređenja na temelju dvaju sklopljenih ugovora o darovanju od svog sina --------------- dana 26. studenoga 2015.g., stana površine 73,11 m2 i garaže površine 16,05 na adresi u Zagrebu, ---------------------, koji se nalaze na k.č.br. 2270/18, sve upisano u zk.ul. br. 100300, k.o. Grad Zagreb, te da je iste nekretnine darovala drugome sinu -------------- u siječnju 2016.g.

Nadalje, uvidom u zemljišne knjige nadležnog Općinskog građanskog suda u Zagrebu, utvrđeno je da je dužnosnica upisana u zemljišne knjige kao vlasnica nekretnine parkirno-garažno mjesto, površine 16,50 m2, -----------, Zagreb, što predstavlja suvlasnički udio 60 2/1000, etažno vlasništvo, koji se nalazi na k.č. 2503/1, upisano u zk.ul. br. 4300, k.o. Grad Zagreb kao i nekretnine lokal u prizemlju, površine 15,28 m2, ----------, Zagreb, suvlasnički udio 72, 2/1000, etažno vlasništvo, također na k.č. 2503/1, upisano u zk.ul. br. 4300, k.o. Grad Zagreb. U zemljišnim knjigama se navodi da se na temelju izjave o upisu prava vlasništva od 19. siječnja 2016.g. uknjižuje pravo vlasništva.

U podnesenim izvješćima povodom prestanka obnašanja dužnosti ministrice graditeljstva i prostornog uređenja te povodom stupanja na dužnost zastupnice u Hrvatskom saboru, dužnosnica je navela da je izvanknjižni vlasnik poslovnog prostora u Zagrebu na adresi ------- površine 15,28 m2, k.č.br. 5727/6, k.o. Grad Zagreb te izvanknjižni vlasnik garaže na istoj adresi, površine 16,50 m2, k.č.br. 5727/6, k.o. Grad Zagreb, pri čemu navedene nekretnine koje je dužnosnica navela u izvješću u naravi i površini odgovaraju nekretninama upisanima u zk.ul. br. 4300, k.o. Grad Zagreb, kojih je dužnosnica upisani zemljišno-knjižni vlasnik prema podacima nadležnih zemljišnih knjiga.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona. Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Stoga je dužnosnica zaključkom Broj: 711-I-19-IK-10/18-01-17 od 9. siječnja 2018.g. pozvana da u roku od 15 dana od dana primitka tog zaključka dostavi Povjerenstvu očitovanje s potrebnim dokazima o neskladu između prijavljene imovine iz Izvješća o imovinskom stanju dužnosnice i stanja imovine kako proizlazi iz podataka pribavljenih od nadležnih tijela, sukladno uputi iz obrazloženja ovog zaključka.

Dužnosnica se povodom navedenog zaključka koji je zaprimila 15. siječnja 2018.g,. elektroničkim putem očitovala o utvrđenom neskladu odnosno nerazmjeru imovine te je dostavila očitovanje s potrebnim dokazima o neskladu između prijavljene imovine iz izvješća o imovinskom stanju dužnosnice i stanja imovine kako proizlazi iz podataka pribavljenih od nadležnih tijela.

Dužnosnica u očitovanju navodi je zajedno sa svojim starijim sinom -------------------dana 20. ožujka 2006.g. sklopila ugovor o kupnji stana s trgovačkim društvom Tehnika d.d. iz Zagreba, ------------------------, koji se nalazi na adresi u Zagrebu, ---------------------------površine 73,11 m2, na nekretnini izgrađenoj na k.č.br 6895/15, k.o. Centar, koja odgovara nekretnini upisanoj u zk.ul. br, 100300, k.č. 2270/18, k.o. Grad Zagreb, suvlasnički udio 47/10000 i garažnog mjesta u podrumu zgrade na istoj adresi površine 16,05 m2, na nekretnini izgrađenoj na k.č.br 6895/15, k.o. Centar, koja odgovara nekretnini upisanoj u zk.ul. br, 100300, k.č. 2270/18, k.o. Grad Zagreb, suvlasnički udio 3/10000. Navodi se da su navedene nekretnine kupljenje prodajom obiteljske nekretnine i sredstvima kredita u iznosu od 100.000,00 EUR-a čiji je nositelj kredita dužnosnica, dok je sudužnik njezin bračni drug. Dana 4. studenoga 2010.g. svoju polovicu vlasništva nad istim nekretninama, stanom i garažnim mjestom, dužnosnica je darovnim ugovorom darovala svojem sinu ----------- u smislu stambenog zbrinjavanja.

Nadalje se u očitovanju ističe da je dužnosnica dana 1. siječnja 2012.g. stupila na dužnost zamjenice ministra graditeljstva i prostornog uređenja te da je u prvom podnesenom izvješću o imovinskom stanju navela obvezu kredita u visini od 100.000,00 EUR-a, svrhu kredita određenu kao kupnja nekretnina kojih je vlasnik dužnosničini sin ------------ s navođenjem preciznih podataka o kojim se nekretninama radi.

Dužnosnica napominje da su u međuvremenu nastale obiteljske promjene, obzirom da je stariji sin zasnovao brak, dok su roditelji njezina bračnog druga poklonili bračnom drugu stan na adresi u Zagrebu, -----------, kada je donesena odluka da se starijem sinu ----------------pokloni stan na adresi u Zagrebu, ---------, koji su dužnosnici za vrijeme studija kupili roditelji, a mlađem sinu ---------------- da se daruje stan na adresi u Zagrebu, -------------------------, iz čega proizlazi da niti jednu od navedenih nekretnina dužnosnica nije stekla za vrijeme obnašanja javne dužnosti u smislu članka 3. ZSSI-a.

U odnosu na nekretnine koje se nalaze u Zagrebu, ----------------, dužnosnica navodi da su iste kupljene u 2000.g. te da krajem 2015.g. odlučuje pravno urediti stanje u zemljišnim knjigama, obzirom da su nekretnine lokal u prizemlju zgrade Zagreb, --------, površine 15,28 m2, upisano u zk.ul. br. 4300, k.o. Grad Zagreb koji se sastoji od 2/1000 dijela k.č. 2503/1 k.o. Grad Zagreb te garažno mjesto površine 16,50 m2, -----, upisano u zk.ul. br. 4300, k.o. Grad Zagreb koji se sastoji od 2/1000 dijela k.č. 2503/1 k.o. Grad Zagreb, upisane temeljem clausule intabulandi od 19. siječnja 2016.g. i rješenja Općinskog građanskog suda u Zagrebu, čime su postale upisano zemljišno-knjižno vlasništvo.

Očitovanju prileži Ugovor o kupoprodaji stana na adresi u Zagrebu, ------------------------------ od 20. ožujka 2006.g. kojeg su sa trgovačkim društvom Tehnika d.d., kao prodavateljem, sklopili -------------- i Anka Mrak-Taritaš, kao kupci te istovjetan Ugovor o kupoprodaji garažnog mjesta na istoj adresi u Zagrebu, sklopljen između istih ugovorih strana, Ugovori o darovanju nekretnine od 4. studenoga 2010.g. kojim je Anka Mrak-Taritaš darovala sinu ------------------------ cijeli svoj suvlasnički udio navedenih nekretnina te rješenja Općinskog građanskog suda u Zagrebu od 4. ožujka 2016.g. kojima se temeljem kupoprodajnih ugovora od 25. veljače 2000.g. i izjave o upisu prava vlasništva od 19. siječnja 2016.g. nalaže provedba upisa vlasništva u korist dužnosnice za dvije navedene nekretnine u Zagrebu,---------.

Člankom 8. stavkom 2. ZSSI-a propisano je da su dužnosnici, ako je tijekom obnašanja javne dužnosti došlo do bitne promjene glede imovinskog stanja, dužni o tome podnijeti izvješće Povjerenstvu, istekom godine u kojoj je promjena nastupila. Prema članku 8. stavku 5. ZSSI-a podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a prema stavku 7. istog članka ZSSI-a podaci o stečenoj imovini obuhvaćaju o podatke nekretninama stečenim darovanjem.

Iz podataka zemljišnih knjiga te iz sadržaja očitovanja dužnosnice i priložene dokumentacije nesporno je utvrđeno da je dužnosnica za vrijeme obnašanja dužnosti ministrice graditeljstva i prostornog uređenja stekla vlasništvo nad nekretninama koje se nalaze u Zagrebu, ----------------------, i to stan površine 73,11 m2, na k.č. 2270/18, upisano u zk.ul. br, 100300, k.o. Grad Zagreb, suvlasnički udio 47/10000 i garažnog mjesta površine 16,05 m2, upisano u zk.ul. br, 100300, k.o. Grad Zagreb, suvlasnički udio

Dužnosnica je navedene nekretnine (stan i garažno mjesto) kupila zajedno sa starijim sinom prije stupanja na navedenu javnu dužnost još 2006.g., da bi svoj suvlasnički udio tom sinu darovala 2010.g., čime je prestala biti vlasnica istih nekretnina u cijelosti. Potom joj je taj sin darovao te nekretnine u cijelosti 2015.g., dakle, za vrijeme obnašanja dužnosti ministrice graditeljstva i prostornog uređenja. Dužnosnica je obnašala navedenu dužnost od 16. studenoga 2012.g. do 22. siječnja 2016.g., nakon čega je darovala nekretnine drugome sinu ----------------u siječnju 2016.g.

Iz navedenog proizlazi kako je dužnosnica bila prethodni suvlasnik istih nekretnina u razdoblju od 2006.g. – 2010.g. te da iste nisu kupljene za vrijeme obnašanja dužnosti, ali da je iz razloga uređenja obiteljskih imovinsko-pravnih odnosa stekla vlasništvo nad njima 2015.g. za vrijeme obnašanja dužnosti, čime se povećala njezina imovina u tijeku obnašanja javne dužnosti, a što je bila dužna prijaviti sukladno odredbi članka 8. stavka 2. ZSSI-a istekom godine u kojoj je bitna promjena u imovini nastala, neovisno o tome što je ubrzo po stjecanju vlasništva nekretnine darovala drugom sinu već početkom 2016.g.

Cilj podnošenja izvješća o imovinskom stanju je i uvid u imovinu dužnosnika te su dužnosnici dužni prijaviti Povjerenstvu imovinu prilikom stupanja na dužnost i imovinu stečenu za vrijeme obnašanja dužnosti, bez obzira koliko je dugo nekretnina bila u vlasništvu dužnosnika, jer bi u suprotnom slučaju uvid u imovinu dužnosnika bio nepotpun te ne bi prikazivao stvarno stanje i u konačnici bi se mogao stvoriti pogrešan dojam o imovini dužnosnika, što može imati negativne posljedice za samog dužnosnika.

U odnosu na nekretnine koje se nalaze na adresi-----------, Zagreb, iz očitovanja dužnosnice proizlazi da nekretnine upisane u zemljišnim knjigama označene kao parkirno-garažno mjesto, površine 16,50 m2, -----------Zagreb, suvlasnički udio 60, na k.č. 2503/1, upisano u zk.ul. br. 4300, k.o. Grad Zagreb te lokal u prizemlju, površine 15,28 m2, -------Zagreb, suvlasnički udio 72, na k.č. 2503/1, upisano u zk.ul. br. 4300, k.o. Grad Zagreb odgovaraju nekretninama za koje je dužnosnica u izvješću o imovinskom stanju navela da je njihov izvanknjižni vlasnik, a koje je pobliže označila kao poslovni prostor u Zagrebu, -----površine 15,28 m2, k.č.br. 5727/6, k.o. Grad Zagreb te garaža na istoj adresi, površine 16,50 m2, k.č.br. 5727/6, k.o. Grad Zagreb.

Obrazac izvješća o imovinskom stanju sadrži mogućnost navođenja izvanknjižnog i zemljišno-knjižnog vlasništva. U konkretnome slučaju dužnosnica je navela da je vlasnica dvaju nekretnina u --------------- u Zagrebu, poslovnog prostora i garaže kao i površinu navedenih objekata te je u siječnju 2016.g. podnijela nadležnom zemljišno-knjižnom odjelu Općinskog građanskog suda u Zagrebu zahtjevu te dokumentaciju za upis vlasništva nad istim nekretninama, o čemu je navedeni sud pozitivno odučio u ožujku 2016.g.

Iz navedenog proizlazi kako je dužnosnica prikazala u obrascu izvješća o imovinskom stanju da je izvanknjižni vlasnik tih nekretnina, slijedom čega je Povjerenstvu bila poznata navedena okolnost, dok do konca 2016.g. nije Povjerenstvu dostavila izvješće povodom bitne promjene u kojem će navesti promjenu koja se odnosi na izmijenjeni pravni status u pogledu vrste vlasništva iz vanknjižnog u upisano knjižno vlasništvo te podatke o broju katastarske čestice, zemljišno-knjižnog uloška i katastarske općine. Obzirom na okolnost da je dužnosnica navela vlasništvo nad nekretninama, Povjerenstvo ovaj propust ne ocjenjuje takvim da bi opravdavao pokretanje postupka, ali upućuje dužnosnicu da podnese novo izvješće u kojem će navesti potrebne podatke.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ovog Zakona te će o tom obavijestiti nadležna državna tijela.

Dužnosnica je dostavljenim očitovanjem obrazložila okolnosti u pogledu nekretnina u Zagrebu stečenih tijekom 2015. za vrijeme obnašanja dužnosti ministrice graditeljstva i prostornog uređenja od člana obitelji dužnosnice, stana površine 73,11 m2 i garažnog mjesta površine 16,05 m2 u Zagrebu, aliupravo iz takvogobrazloženja proizlazi nesklad između prijavljene imovine i podataka o imovini kojima raspolažu nadležna tijela.

Iz navedenog propusta navođenja podataka u izvješću o imovinskom stanju povodom bitne promjene u imovini dužnosnice u dijelu koji se odnosi na vlasništvo stečeno darovanjem nekretnina u 2015.g. proizlazi moguća povreda članka 27. ZSSI-a u svezi s člancima 8. i 9. ZSSI-a te je iz navedenog razloga donesena odluka o pokretanju postupka protiv dužnosnice.

Stoga je Povjerenstvo na temelju članka 27. ZSSI-a pokrenulo predmetni postupak zbog moguće povrede članka 8. i članka 9. ZSSI-a.

Sukladno odredbi članka 39. stavka 3. ZSSI-a, poziva se dužnosnica Anka Mrak-Taritaš da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja

PREDSJEDNICA POVJERENSTVA

Nataša Novaković, dipl.iur.

**Dostaviti:**

1. Dužnosnica Anka Mrak-Taritaš, elektronička dostava
2. Podnositelju prijave, e-mail
3. Objava na internetskoj stranici Povjerenstva
4. Pismohrana